b"\n_START_ARTICLE_\nJulian Huxley\n_START_SECTION_\nOtro\xc5\xa1tvo in zgodnja kariera\n_START_PARAGRAPH_\nOdra\xc5\xa1\xc4\x8dal je v dru\xc5\xbeinski hi\xc5\xa1i v Surreyju, kjer je \xc5\xbee kot otrok pokazal zanimanje za naravo in kjer ga je pou\xc4\x8deval njegov ded. Na kolid\xc5\xbeu Eton se je pod vodstvom u\xc4\x8ditelja W.D. Hilla pri\xc4\x8del zanimati za ornitologijo. Leta 1906 je pri\xc4\x8del s \xc5\xa1tudijem na Univerzi v Oxfordu, kjer se je pri\xc4\x8del zanimati za embriologijo in pra\xc5\xbeivali ter diplomiral z odliko leta 1909. Naslednje leto je prevzel mesto demonstratorja na oddelku za zoologijo in primerjalno anatomijo Univerze ter pri\xc4\x8del s sistemati\xc4\x8dnim opazovanjem vedenja vodnih ptic. Njegov \xc4\x8dlanek o \xc4\x8dopastih ponirkih iz leta 1914, ki je kasneje iz\xc5\xa1el v knji\xc5\xbeni obliki, je eno temeljnih del o etologiji pti\xc4\x8dev._NEWLINE_Leta 1912 ga je Edgar Odell Lovett povabil v ZDA da bi vodil ustanavljanje oddelka za biologijo pravkar ustanovljenega Riceovega in\xc5\xa1tituta (danes Riceova univerza, Houston, Teksas). V pripravah na slu\xc5\xbebo docenta je tistega leta obiskal ve\xc4\x8d vodilnih ameri\xc5\xa1kih univerz in delal eno leto v Nem\xc4\x8diji, tik pred izbruhom prve svetovne vojne. Leta 1913 je po propadu ljubezenske zveze do\xc5\xbeivel prvi \xc5\xbeiv\xc4\x8dni zlom in leto kasneje \xc5\xa1e enega. Okreval je v sanatoriju, skupaj s svojim bratom, ki je prav tako trpel za klini\xc4\x8dno depresijo (podobno kot \xc5\xa1e ve\xc4\x8d \xc4\x8dlanov rodbine Huxley) in se kasneje obesil._NEWLINE_Septembra 1916 se je vrnil v Anglijo da bi sodeloval v vojni in se pridru\xc5\xbeil obve\xc5\xa1\xc4\x8devalnem korpusu Britanske kopenske vojske. Po vojni je postal vi\xc5\xa1ji demonstrator na oddelku za zoologijo Univerze v Oxfordu in se leta 1919 poro\xc4\x8dil z Juliette Baillot. Kmalu je do\xc5\xbeivel \xc5\xa1e en \xc5\xbeiv\xc4\x8dni zlom, tokrat resnej\xc5\xa1i in dolgotrajnej\xc5\xa1i, ki ga je spremljala bipolarna motnja z obdobji hude depresije._NEWLINE_Leta 1925 je postal profesor zoologije na King's College v Londonu, a je na presene\xc4\x8denje vseh dve leti kasneje odstopil in pri\xc4\x8del delati s pisateljem H.G. Wellsom ter njegovim sinom na seriji knjig z naslovom The Science of Life. Zbirka, ki so jo kon\xc4\x8dali leta 1929, je predstavljala iz\xc4\x8drpen opis takratnega znanja biologije, vklju\xc4\x8dno s teorijo evolucije, ki je bila na za\xc4\x8detku 20. stoletja v javnosti \xc5\xa1e zelo kontroverzna tema. Tudi kasneje se je posve\xc4\x8dal evoluciji in je bistveno prispeval k sodobni sintezi teorije evolucije iz Darwinovega naravnega izbora in Mendlove genetike._NEWLINE_Ob\xc4\x8dasno je \xc5\xa1e predaval, vendar do konca 1920. let z akademsko kariero po\xc4\x8dasi zaklju\xc4\x8dil. Leta 1929 je od\xc5\xa1el v Vzhodno Afriko kot svetovalec kolonialnih oblasti v Britanski Vzhodni Afriki za izobra\xc5\xbeevanje. Tam se je zaljubil v osemnajstletno Ameri\xc4\x8danko in predlagal \xc5\xbeeni, da bi vsi trije vzpostavili neke vrste\xc2\xa0\xc2\xbbsvobodno zakonsko zvezo\xc2\xab. Odpotoval je v ZDA da bi na\xc5\xa1el slu\xc5\xbebo in se kasneje poro\xc4\x8dil z novo izbranko, a je bil pri obojem neuspe\xc5\xa1en, zato se je leta 1931 vrnil v Anglijo k \xc5\xbeeni.\n_START_SECTION_\nKasnej\xc5\xa1a kariera\n_START_PARAGRAPH_\nV naslednjih letih je veliko potoval in se ukvarjal z znanstvenimi ter politi\xc4\x8dnimi aktivnostmi. Med drugim se je v Sovjetski zvezi seznanjal s planskim gospodarstvom in dru\xc5\xbebenimi na\xc4\x8drti ter v Keniji nadzoroval ustanavljanje narodnih parkov. Leta 1935 je postal tajnik Zoolo\xc5\xa1kega dru\xc5\xa1tva iz Londona in se naslednjih sedem let posve\xc4\x8dal vodenju dru\xc5\xa1tva ter dru\xc5\xa1tvenih zoolo\xc5\xa1kih parkov - Londonskega \xc5\xbeivalskega vrta in Zoolo\xc5\xa1kega parka Whipsnade. Zaradi nepotrpe\xc5\xbeljivosti in za tiste \xc4\x8dase kontroverznih predlogov da bi pribli\xc5\xbeali \xc5\xbeivalske vrtove \xc5\xa1ir\xc5\xa1emu ob\xc4\x8dinstvu (predvsem otrokom) ter zmanj\xc5\xa1ali privilegije \xc4\x8dlanov je pri\xc5\xa1el v konflikt s starej\xc5\xa1imi \xc4\x8dlani dru\xc5\xa1tva. Leta 1941 je od\xc5\xa1el na turnejo predavanj v ZDA, ki jo je moral prisilno podalj\xc5\xa1ati zaradi vstopa ZDA v drugo svetovno vojno. To so izkoristili njegovi nasprotniki v Zoolo\xc5\xa1kem dru\xc5\xa1tvu za njegovo odstranitev._NEWLINE_Leta 1943 je ponovno od\xc5\xa1el v Vzhodno Afriko kot \xc4\x8dlan kolonialne komisije za iskanje primernih krajev za ustanavljanje univerz v \xc4\x8dlanicah Skupnosti narodov. Tam je zbolel za hepatitisom in do\xc5\xbeivel ponoven \xc5\xbeiv\xc4\x8dni zlom, kar ga je povsem onesposobilo. Okreval je celo leto._NEWLINE_Leta 1946 je bil udele\xc5\xbeen pri ustanavljanju Organizacije ZN za izobra\xc5\xbeevanje, znanost in kulturo (UNESCO) in postal njen prvi generalni direktor. V \xc4\x8dasu svojega slu\xc5\xbebovanja je napisal knji\xc5\xbeico o namenu in filozofiji Unesca, ki je danes njen uradni dokument, in promoviral ideje o omejevanju \xc4\x8dlove\xc5\xa1ke populacije ter izbolj\xc5\xa1evanju \xc4\x8dlovekovih dednih lastnosti z evgeniko. V tem \xc4\x8dasu je bil tudi soustanovitelj Svetovnega sklada za naravo (WWF)._NEWLINE_Huxley je bil mojster v predstavljanju znanstvenih idej javnosti in je bil do konca svojega \xc5\xbeivljenja aktiven popularizator znanosti, tako v pisni obliki kot na radiu in televiziji. Poleg tega se je kot humanist javno opredeljeval do vrste sociolo\xc5\xa1kih tem, predvsem nadzora velikosti \xc4\x8dlove\xc5\xa1ke populacije, sekularizma ipd. Kljub zgodnjemu entuziazmu nad sovjetsko ureditvijo je postal kasneje glasen kritik Stalinizma. Med letoma 1959 in 1962 je bil predsednik Britanskega evgeni\xc4\x8dnega dru\xc5\xa1tva.\n_START_SECTION_\nPriznanja\n_START_PARAGRAPH_\nZa svoj prispevek k popularizaciji znanosti je leta 1953 prejel Unescovo nagrado Kalinga. Za delo na podro\xc4\x8dju evolucijske biologije je leta 1956 prejel Darwinovo medaljo Kraljeve dru\xc5\xbebe in leta 1958 Darwin-Wallaceovo medaljo Linnejevega dru\xc5\xa1tva. Tega leta je bil tudi povi\xc5\xa1an v viteza."